《皇雅十首 其二 西师》
宋代·尹洙

主用西师，岷梁弗宾。匪曰负固，实交晋人。

予训予誓，合我将臣。实厥有罪，无庸伤民。

矫矫虎士，载摧其壁。于嗟孟侯，亦果其策。迎师而降，靡抗锋镝。

岂独身谋，完是宗国。

蜀都既平，将臣失律。此众悍骄，彼民危慄。当涂叫呶，合万为一。

匪怀则威，帝心是恤。

帝曰将臣，予嘉乃庸。废命毒民，尔弗有终。邦典用疑，惟罪惟功。

靡殛而削，协于厥中。

帝曰孟侯，受封于楚。淑旂雕戈，备物异数。俾尔族姻，及乃文武。

服在王庭，靡不有序。

蜀民呼歌，天子威灵。保我者封，暴我者刑。匪功是私，匪弱是陵。

天子惠民，畴敢不承。

作者简介：尹洙（1001~1047年），字师鲁，河南府洛阳（今河南洛阳市）人。北宋时期大臣、散文家。天圣二年，考中进士，授实平主簿，迁河南户曹，选为馆阁校勘，迁太子中允。交好范仲淹，累贬经略判官。后期，迁右司谏、渭州知州、兼领泾原路经略公事，因事再贬均州酒税。庆历七年，去世，私谥河南先生。提倡古文运动，著有《河南先生文集》、《五代春秋》等传于世。